**М О Т И В И**

**към проекта на Наредба за изменение на Наредба № Н-14 от 2006 г. за възстановяване на данък върху добавената стойност и акциз на дипломатически представителства, консулства, представителства на международни организации и членовете на техния персонал**

С предложения проект на Наредба за изменение на Наредба № Н-14 от 27.09.2006 г. за възстановяване на данък върху добавената стойност и акциз на дипломатически представителства, консулства, представителства на международни организации и членовете на техния персонал (Наредбата) се предлагат промени, свързани с адаптиране на подзаконовата нормативна уредба с оглед въвеждане на еврото като парична единица на Република България. В тази връзка са предложени промени ив Наредба № 14 от 1999 г. за митническото оформяне на стоки, внасяни и изнасяни от дипломатически представителства, консулства, представителства на международни организации и от членовете на техния персонал.

**Причини, които налагат разработването на проекта на нормативен акт**

Проектът се предлага в изпълнение на стратегическата цел на Република България за присъединяване към еврозоната. В контекста на практическата и техническа подготовка за членството на страната в еврозоната се констатира необходимост подготвителните и последващи действия във връзка с въвеждането на еврото като официална парична единица в България да бъдат правно уредени в българското законодателство.

Адаптирането на българското законодателство към единната европейска валута и обезпечаването на техническата подготовка по въвеждане на еврото е уредено със Закон за въвеждане на еврото в Република България (ЗВЕРБ). Като част от дейността по подготовката за въвеждане на еврото следва да бъдат извършени и съпътстващи изменения на подзаконовата нормативна рамка.

Следва да се отбележи, че приемането на изменения в подзаконови нормативни актове, необходими за изпълнението на ЗВЕРБ във връзка с въвеждане на еврото като парична единица на Република България, е заложено в § 6 на този закон.

**Целите, които се поставят с проекта на нормативен акт**

Целите на промените в Наредбата са свързани с осигуряване безпроблемното въвеждане на еврото в Република България.

**Основни изменения, предлагани с проекта на нормативен акт**

В ЗВЕРБ се предвижда, че еврото ще стане официалната парична единица на Република България от датата на отмяна на дерогацията за Република България по чл. 140, ал. 2 от Договора за функционирането на Европейския съюз. Регламентира се и официалният валутен курс за обмен на лева за евро, а именно неотменимо фиксираният валутен курс на лева към еврото, определен в Регламент (EО) № 2866/98 на Съвета от 31 декември 1998 г. относно валутните курсове към еврото на валутите на държавите-членки, които приемат еврото (ОВ, L 359/1 от 31 декември 1998 г.). Следва да се отбележи, че курсът, който ще се използва при превалутирането се поддържа вече четвърт век, благодарение на установения през 1997 г. паричен съвет, когато курсът на лева бе фиксиран към германската марка, а при въвеждането на еврото в Германия бе преизчислен по официалния курс, по който германската марка се е конвертирала към еврото.

Няма никакви основания за промяна на този курс и в бъдеще. Ангажиментът на българските власти страната ни да се присъедини към еврозоната със сегашния фиксиран курс е потвърден в Националния план за въвеждане на еврото в Република България (актуализиран с Решение на МС № 797 от 13 ноември 2023 г.), в Решение на Народното събрание от 27 октомври 2022 г. във връзка с приемането на еврото в Република България (обн., ДВ, бр. 87 от 2022 г.), както и в Решение на народното събрание от 26 юли 2024 г. за ускоряване и завършване на процеса по практическата подготовка за приемане на еврото в Република България (обн., ДВ, бр. 64 от 2024 г.).

За тази цел в проекта на Наредбата е заложена необходимата уредба, която да определи левовите стойности в евро, при съобразяване с праговете, предвидени в европейското законодателство. Предложено е с цел лесна практическа приложимост сумите да бъдат определени в цяло число, като за тази цел числовите стойности в левове се разделят на две.

Нормативният акт предвижда и прецизиране на някои разпоредби с оглед преминаването към еврото, като сред предвидените промени са замяната на думата „лев“ и нейните производни с думата „евро“ и нейните производни.

**Финансови и други средства, необходими за прилагането на проекта на нормативен акт**

За прилагане на предложените промени не са необходими допълнителни бюджетни средства за изграждане на административен капацитет и техническа обезпеченост по осъществяване на наредбата и няма да доведат до допълнителна финансова тежест за лицата. Предлаганите промени няма да окажат ефект върху стойностите за данък върху добавената стойност и акциз, които ще бъдат възстановявани.

**Очакваните резултати от прилагането на проекта на нормативен акт**

 Очакваните резултати от прилагането на акта е да бъдат създадени условия за регламентиране на обществените отношения с цел безпрепятственото преминаване към еврото.

 **Анализ за съответствие с правото на Европейския съюз**

 С проекта на Наредбата не се въвеждат нови норми на правото на Европейския съюз, поради което не се налага да бъде изготвена справка за съответствие с европейското право.

 **Информация за проведените обществени консултации**

 Съгласно чл. 26, ал. 3 и 4 от Закона за нормативните актове проектът на Наредба за изменение на Наредба № Н-14 от 27.09.2006 г. за възстановяване на данък върху добавената стойност и акциз на дипломатически представителства, консулства, представителства на международни организации и членовете на техния персонал и мотивите към нея ще бъде публикуван на интернет страниците на Министерство на финансите, Министерство на външните работи и на Портала за обществени консултации със срок за предложения и становища 30 дни.

 В съответствие с чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведената обществена консултация ще бъде публикувана на интернет страницата на Министерството финансите, Министерство на външните работи и на Портала за обществени консултации.